ဒေါ်စန်းစန်းကို မြင်လိုက် ကြားလိုက်ရရင် တွဲဘက်ရုပ်စုံ နိမိတ်ပုံတွေ အများကြီး ပေါ်လာပါတယ်။ အထူးသဖြင့်တော့ ဆရာကြီး သခင်ကိုယ်တော်မှိုင်းရဲ့ လေးချိုးကြီးတွေ ထဲက အညာသူတွေကို ရုတ်ချည်း အပြေးအလွှား မြင်ယောင် ကြားယောင် ဖြစ်ပါတယ်။ ဆရာကြီးရဲ့ လေးချိုးတွေထဲက အညာသူတွေဟာ ‘အလုံ မုံရွေး ကြေးမုံ ချောင်းဦးနယ် တလွှားဆီက’ လို့ ဆိုပါတယ်။ ဒေါ်စန်းစန်းက အညာသူ ဓမ္မစစ် ဖြစ်ရုံမက၊ အလုံမှာ မွေးဖွားသူလဲ ဖြစ်ပါတယ်။